
	BIRŠTONO SAVIVALDYBĖS  TARYBA

	


SPRENDIMAS

DĖL BIRŠTONO SAVIVALDYBĖS KONTROLĖS IR AUDITO TARNYBOS KONTROLIERĖS 2009 METŲ VEIKLOS ATASKAITOS
2010 m. kovo 26 d. Nr. TS-28 

Birštonas


Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 straipsnio 2 dalies 19 punktu, Birštono savivaldybės taryba                          n u s p r e n d ž i a:


Pritarti Birštono savivaldybės Kontrolės ir audito tarnybos kontrolierės 2009 metų veiklos ataskaitai (pridedama).
	Mero pavaduotojas,


atliekantis mero pareigas
	Juozas Aleksandravičius


BIRŠTONO SAVIVALDYBĖS KONTROLĖS IR AUDITO TARNYBOS

VEIKLOS ATASKAITA UŽ 2009 METUS

2010 m. vasario 25  d. Nr. 3-1
Birštonas

I.BENDROSIOS NUOSTATOS  

Birštono savivaldybės kontrolės ir audito tarnyba (toliau – Tarnyba) yra viešasis juridinis asmuo, atliekantis išorės audito ir kontrolės funkcijas Birštono savivaldybėje (toliau – Savivaldybė). Tarnybai vadovauja Savivaldybės kontrolierius. Tarnyba yra atskaitinga Savivaldybės tarybai. 
Tarnybos veiklos ataskaita už 2009 metus parengta ir teikiama Birštono savivaldybės tarybai, vadovaujantis Lietuvos Respublikos vietos savivaldos įstatymo 27 straipsnio 15 punkto nuostatomis, Savivaldybės veiklos reglamentu ir Tarnybos nuostatais. 

Tarnybos veiklą, funkcijas ir įgaliojimus reglamentuoja šie Lietuvos Respublikos įstatymai: Vietos savivaldos įstatymas, Biudžeto sandaros įstatymas, Viešojo administravimo įstatymas, Valstybės tarnybos įstatymas, Valstybės ir savivaldybių turto valdymo, naudojimo ir disponavimo juo įstatymas, Valstybės ir savivaldybės įmonių įstatymas, Viešųjų įstaigų įstatymas, Koncesijų įstatymas, Administracinių teisės pažeidimų kodeksas, kiti teisės aktai ir Birštono savivaldybės tarybos sprendimu patvirtinti Birštono savivaldybės kontrolės ir audito tarnybos veiklos nuostatais. 

Lietuvos Respublikos Seimas, stiprindamas išorės auditą savivaldybėse, priėmė Lietuvos Respublikos vietos savivaldos įstatymo pakeitimus, nustačiusius savivaldybės kontrolieriaus tarnybos pavadinimo pakeitimą į pavadinimą „savivaldybės kontrolės ir audito tarnyba“. Nauji tarnybos nuostatai, vadovaujantis šio įstatymo pakeitimais, patvirtinti Savivaldybės tarybos 2009 m. spalio 30 d. Sprendimu Nr. TS-181. 

Tarnybos veiklos ataskaitos forma ir turinys yra parengtas vadovaujantis Dokumentų rengimo taisyklėmis, patvirtintomis Lietuvos archyvų departamento prie Lietuvos Respublikos vyriausybės generalinio direktoriaus 2001-03-30 d. įsakymu Nr. 19, kadangi kiti teisės aktai nenustato konkrečių ataskaitos formos ir turinio dėstymo reikalavimų.

II.TARNYBOS  TIKSLAS, UŽDAVINIAI, VEIKLOS PRINCIPAI,

PRIORITETAI IR VERTYBĖS

Tarnyba yra savivaldybės kontrolės ir audito institucija, kurios tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Ekonominio sunkmečio laikotarpiu ši misija kaip niekada yra svarbi ir atsakinga, nes sumenkusios finansinės galimybės verčia ne tik taupiau naudoti asignavimus, bet ir ieškoti būdų, kaip gauti maksimalios naudos iš Savivaldybės valdomo turto. 

Tarnybos uždaviniai: atlikti veiklos plane ir audito programoje numatytą Savivaldybės administracijos, Savivaldybės administravimo subjektų ir Savivaldybės kontroliuojamų įmonių išorės finansinį ir veiklos auditą; vykdyti Savivaldybės turto apskaitos, valdymo, naudojimo ir disponavimo juo kontrolę; teikti savivaldybei išvadas, vertinti Savivaldybės viešojo administravimo subjektų administracinės veiklos kokybę ir efektyvumą, vidaus kontrolės sistemos patikimumą ir teikti rekomendacijas jai gerinti; vykdyti prevencines priemones, kad būtų ištaisyti ir nepasikartotų audito metu nustatyti teisės aktų pažeidimai.

Tarnybos veikla turi būti grindžiama nepriklausomumo, teisėtumo, viešumo, objektyvumo, sąžiningumo ir profesionalumo principais. Tarnyba savo veikloje vadovaujasi Lietuvos Respublikos konstitucija, Lietuvos Respublikos įstatymais, Lietuvos Respublikos Seimo nutarimais, kitais Lietuvos Respublikos teisės aktais.

Tarnyba bendradarbiauja su Savivaldybės meru, Savivaldybės tarybos kontrolės komitetu, Valstybės kontrole, Savivaldybių kontrolierių asociacija, Savivaldybės administracija ir kitomis institucijomis.

Vykdant Tarnybos veiklą atsižvelgiama į prioritetus, kurių pagrindu rengiami veiklos ir darbo planavimo dokumentai. Įvertinant tarnybos žmogiškuosius išteklius (dirba vienas žmogus), darbai planuojami taip, kad pirmiausia būtų užtikrintas uždavinių ir funkcijų, nustatytų Lietuvos Respublikos vietos savivaldos įstatyme, kituose įstatymuose, bei Savivaldybės tarybos sprendimuose, tinkamas įgyvendinimas. Tarnybos veiklos apimtis sudaro 12 savarankiškų biudžetinių įstaigų, 12 padalinių savivaldybės administracijoje, 3 uždaros akcinės bendrovės, kuriose savivaldybė turi daugiau kaip 50 proc. akcijų, 2 viešosios įstaigos, 1 savivaldybės įmonė, 19 visuomeninių organizacijų, 4 rėmimo fondai, bei kitos programos remiamos iš savivaldybės biudžeto.

Savivaldybės kontrolierė atlikdama auditus ir patikrinimus vertina vadovaujančių darbuotojų, dirbančių tikrinamuose subjektuose, veiksmus (darbo funkcijas) jų atitikimą teisės aktų reikalavimams ir atliktų darbų rezultatus. Auditų ir patikrinimų tikslas pateikti Savivaldybės tarybai, institucijų vadovams bei savivaldybės bendruomenei objektyvią ir tikslią informaciją dėl savivaldybės biudžeto lėšų ir turto apskaitos, valdymo ir naudojimo, pateikti rekomendacijas, kad lėšos ir turtas būtų naudojami taupiai, efektyviai ir racionaliai ir tenkintų savivaldybės gyventojų interesus.

Pateiktoje ataskaitoje apžvelgiu praėjusių metų darbus, jų rezultatus ir poveikį Birštono savivaldybės viešojo sektoriaus institucijoms bei savivaldybės gyventojams.

Pagal Vietos savivaldos, Viešojo administravimo, Biudžeto sandaros ir kitų įstatymų bei įstatymus lydinčių aktų nuostatas, taip pat vadovaujantis pasauline patirtimi, savivaldybės kontrolės ir audito tarnyba tapo institucija, atitinkančia audito standartus ir atliekančia vertintojo ir patarėjo vaidmenį, kurios veikla grindžiama nepriklausomumo, teisėtumo, viešumo, objektyvumo ir profesionalumo principais. Pasikeitus teisės aktams pasikeitė ir kontrolierių funkcijos. Revizija, sprendimų priėmimas bei sprendimų įgyvendinimas, nepriskiriama prie audito funkcijų, bei audito dokumentų, kontrolės ir audito tarnyba yra institucija, kuri teikia rekomendacijas, o jos turi būti įgyvendinamos. Pagal Vietos savivaldos įstatymo nuostatas dar ir dabar yra išlikusi galimybė finansinių ir veiklos auditų ir patikrinimų metu, jeigu yra nustatomi kokie nors reikšmingi pažeidimai, kurių negalima ištaisyti audito arba patikrinimo atlikimo metu kontrolierius turi teisę priimti sprendimus kurie yra privalomi, ir jų vykdymas yra privalomas tikrinamiems subjektams ir jų vadovams.

Tarnyba, atlikdama auditus, nuolat siekia bendradarbiavimo ir tarpusavio supratimo su audituojamųjų įstaigų vadovais ir darbuotojais, rodo iniciatyvą, kad visos pastebėtos klaidos būtų taisomos iš karto audito metu, o finansinėse ataskaitose pateikti duomenys rodytų tikrą ir teisingą įstaigos būklę. Tarnybos tikslas – nustatyti sritis, kuriose kontrolieriaus darbas turės reikšmingiausią įtaką ir pasiūlyti rekomendacijas, kaip įstaigų vadovams tobulinti valdymą, diegti pažangias apskaitos ir finansų valdymo sistemas. Atliekant auditus siekiama, kad kiekvienas auditas būtų išsamus, objektyvus, pagrįstas patikimais įrodymais ir kad audito ataskaitoje ir išvadoje atsispindėtų pagrindinės problemos. Audito tikslas ne tik pateikti objektyvią ir tikslią informaciją, ar savivaldybės finansai ir kitas turtas apskaitomas teisingai ir valdomas išmintingai, bet ir patarti asignavimų valdytojams ką reikėtų taisyti ir keisti, kad reikalai pagerėtų. Prie Tarnybos funkcijų nepriskirta bausti pažeidėjus ir išieškoti nustatytus trūkumus, tokios kaip baudėjo funkcijos prieštarauja pačiai audito esmei ir audito standartams.

Kaip ir kasmet Tarnybos 2009 metų veiklos plane buvo numatyta atlikti auditus ir parengti ataskaitas ir išvadas, dėl savivaldybės biudžeto įvykdymo ataskaitos bei dėl savivaldybei nuosavybės teise priklausančio turto ataskaitų VT-1 ir VT-2 ir jas pateikti Savivaldybės tarybai, taip pat atlikti Savivaldybės įmonių metinių finansinių atskaitomybių auditus ir kitus auditus bei  audito ataskaitų ir išvadų parengimas bei jų realizavimas.
Atsižvelgiant į esamas Tarnybos galimybes ir prioritetus 2009 metais pagrindinis dėmesys buvo skiriamas finansiniam auditui, kuris apima įvykusių ir finansinėse ataskaitose parodytų ūkinių operacijų vertinimą, biudžeto formavimo ir įvykdymo proceso, vidaus kontrolės, finansų valdymo apskaitos sistemos tyrimą, audituojamojo subjekto sudarytų sutarčių ir sprendimų, susijusių su turto valdymu, naudojimu ir disponavimu juo, teisėtumo vertinimą. Finansinių auditų ir patikrinimų metu neapsiribojama apskaitos ir atskaitomybės patikrinimu, bet vertinama veikla, kuri negali būti atsiejama nuo finansinės veiklos.

Atliekant auditus daug laiko turi būti skiriama planavimui, vidaus kontrolės ir rizikų vertinimui, audito įrodymų surinkimui, audito atrankai, reikšmingumo nustatymui, analitinių procedūrų atlikimui, visa tai įforminti darbo dokumentuose ir iš surinktos medžiagos paruošti ataskaitą ir išvadą bei jas realizuoti. Pagal teisės aktų reikalavimus kontrolierius atlieka finansinius ir veiklos auditus, kurių atlikimui taikomi kiti reikalavimai ir skirtingi standartai, kuriuos reikia  gerai išmanyti ir gebėti taikyti praktikoje. Taip pat auditai atliekami įvairių sričių subjektuose, kurių veiklą reglamentuoja skirtingi įstatymai ir kiti teisės aktai, kuriuos reikia žinoti ir kontroliuoti  jų vykdymą. Atliekant auditus nėra standartizuotų darbo dokumentų, jo atlikimą lemia auditą atliekančio asmens gebėjimai ir profesinė patirtis, audito darbas reikalauja plataus spektro specialių žinių, praktinių įgūdžių. Dirbant šį darbą būtina nuolat gilinti žinias ir tobulinti įgūdžius, domėtis gera praktika ir sugebėti ją taikyti savo darbe. Savivaldybės kontrolierė 2009 metais dalyvavo Kontrolierių asociacijos rengiamuose seminaruose.

Tarnybos vertybės yra darbuotojų profesinis tobulėjimas, nešališkumas, objektyvumas, nepriklausomumas ir atsakomybė.
III. KONTROLĖS IR AUDITO TARNYBOS VAIDMUO IR VEIKLA

Vadovaudamasi Vietos savivaldos įstatymu, Tarnyba savo veiklą vykdė pagal kontrolierės sudarytą ir patvirtintą bei su Birštono savivaldybės tarybos Kontrolės komitetu suderintą darbo planą. Planas kasmet iki einamųjų metų lapkričio 15 d. pateikiamas Valstybės kontrolei. Tarnyba 2009 metais įvykdė audito programoje ir veiklos plane numatytas užduotis, Savivaldybės tarybos pavestus patikrinimus, taip pat atliko patikrinimus pagal skundus.

Tarnyba atlieka auditus ir patikrinimus Savivaldybės administracijoje, kituose savivaldybės administravimo subjektuose, savivaldybės kontroliuojamose įmonėse bei kitose organizacijose, kurioms skiriama lėšos iš savivaldybės biudžeto, taip pat pagal kompetenciją nagrinėja gyventojų skundus ir pareiškimus, teikia konsultacijas savivaldybės administracijos bei kitų įstaigų darbuotojams.

Pagal Vietos savivaldos įstatymo nuostatas tarnyba kasmet teikia savivaldybės tarybai išvadas: dėl pateiktos tvirtinti biudžeto įvykdymo apyskaitos, kontrolieriaus tarnybos veiklos ataskaitą, dėl savivaldybės nuosavybės teise priklausančio turto bei patikėjimo teise valdomo valstybės turto ataskaitų,  kitas svarbias audito ataskaitas ir išvadas.

Tarnybos auditų ataskaitos bei išvados teikiamos audituojamų savivaldybės administravimo subjektų bei savivaldybės kontroliuojamų įmonių vadovams, kurie turi žinoti, ar vadovaujama įstaiga įgyvendina užsibrėžtus tikslus ir kurie atsako už įstaigos veiklą, taip pat audito metu nustatytų trūkumų šalinimą bei audito rekomendacijų įgyvendinimą. Baigus auditą administravimo subjektuose vykdoma poauditinė veikla.

Tarnyba kiekvienais metais siekia bendradarbiavimo su Savivaldybės Kontrolės komitetu, kuris ir turi prisidėti prie tarnybos auditų veiksmingumo ir jų rekomendacijų praktinio įgyvendinimo. Tuo tikslu Tarnyba visų patikrinimų ir auditų ataskaitas ir išvadas pateikia savivaldybės Kontrolės komitetui bendram aptarimui ir apsvarstymui.  Tarnyba vykdo patikrinimus ir auditus, rašo ataskaitas, teikia išvadas, rekomendacijas, tačiau kaip tos rekomendacijos yra išgirstos ir kaip jų yra įsiklausoma savivaldybės institucijose, tai jau didele dalimi priklauso ir nuo savivaldybės Tarybos požiūrio. 

Tarnyba pagal finansinio ir veiklos audito ataskaitas nurodo savivaldybės administracijos direktoriui, audituojamų savivaldybės administravimo subjektų bei savivaldybės kontroliuojamų įmonių vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituojamų savivaldybės administravimo subjektų bei savivaldybės kontroliuojamų įmonių vadovai per savivaldybės kontrolieriaus nustatytą terminą privalo pranešti Tarnybai apie auditų metu nustatytų jų veiklos trūkumų pašalinimą. Jeigu paminėti subjektai padėties nepataiso, tai tada bendradarbiaujant su Kontrolės komitetu teikiama savivaldybės tarybai, kurios funkcija pareikalauti iš savivaldybės administravimo subjektų savo veiklą vykdyti nepažeidžiant teisės aktų reikalavimų. 

Vienas iš audito veiksmingumo kriterijų yra pateiktų rekomendacijų įgyvendinimas.

Galima pasidžiaugti, kad dauguma tikrinamų institucijų atsakingi asmenys geranoriškai ir operatyviai reaguoja į audito metu nustatytus neatitikimus ir pateiktas rekomendacijas ir juos taiso. Tačiau pasitaiko ir tokių biudžetinių asignavimų valdytojų, kurie kartais reaguoja ne taip, kaip turėtų ir kaip to reikalauja teisės aktai. Daugiausia pasitaikančius neatitikimus galima akcentuoti kaip vidaus kontrolės sistemos veiklos trūkumus, neatitikimus  dėl Viešųjų pirkimų įstatymo taikymo, savivaldybės turto valdymo trūkumus ir neapibrėžtumus, apskaitos politikos trūkumus bei buhalterinės apskaitos organizavimo ir tvarkymo neatitikimus. Atkreiptinas dėmesys į tai, kad pateiktų rekomendacijų nevykdymas tikrinamuosiuose subjektuose ir nustatytų trūkumų nepašalinus laiku pridaro dar sudėtingesnių problemų, kurias vėliau reikia spręsti su didesnėmis išlaidomis ir sunkesnėmis pasekmėmis. 

Tarnyba yra paruošusi strateginį veiklos planą, kuriame numatyta institucijos: misija – padėti savivaldybei išmintingai valdyti ir naudoti turtą, lėšas ir kitus išteklius; vizija – padėti savivaldybės tarybai vykdyti priimtų sprendimų kontrolę ir skatinti pažangių finansinių valdymo standartų įgyvendinimą savivaldybės sektoriuje bei efektyvų viešųjų paslaugų teikimą visuomenei; ir institucijos strateginiai tikslai.

Vienas iš pagrindinių strateginių tikslų yra skatinti į rezultatus orientuotą valdymą viešojo administravimo subjektuose, taip pat vertinti vidaus kontrolę, įskaitant finansų valdymą ir pažangių technologijų diegimą.

Finansinių auditų rezultatai rodo, kad būtina didesnį dėmesį skirti biudžetinių įstaigų vadovų ir buhalterių kompetencijos kėlimui vidaus kontrolės srityje. Minimalūs finansų kontrolės reikalavimai turi būti ir toliau, tobulinami įvertinant institucijų veiklos ypatumus, riziką, organizacinę struktūrą bei apskaitos būklę. 

Vidaus kontrolė yra ta sritis, kurioje auditų metu nustatoma daugiausia trūkumų ir tuo pačiu metu pateikta ir įgyvendinta daugiausia rekomendacijų.

Auditais siekiama didinti administravimo subjektų veiklos efektyvumą, auditas leidžia nustatyti veiklos problemas anksčiau, negu jos gali paveikti institucijų veiklos efektyvumą. 

Pirmiausia Tarnybos veikla skiriama Savivaldybės tarybai ir audituojamiems subjektams. Stiprinant savivaldybės atsiskaitomumą bendruomenei, siekiama plačiau informuoti gyventojus, kad jiems būtų aišku ir suprantama, kaip leidžiami jų sumokėti mokesčiai. Tinkamas informacijos pateikimas skatina gyventojų pasitikėjimą teikiama informacija bei savivaldybe. Pateikiant informaciją audituojamiems subjektams siekiama skatinti pažangų finansų valdymo ir kontrolės sistemų diegimą, skatinti į rezultatus orientuotą valdymą, ekonomiškai ir taupiai naudojant biudžeto lėšas ir turtą. 

Pagal teisės aktų reikalavimus, audito vadovo bei audito metodikos nuostatas audito tikslas yra ne tik finansinės informacijos vertinimas, bet ir įvertinti audituojamojo subjekto veiklą į ateitį, kad būtų sukurta efektyvi vidaus kontrolės sistema, kuri būtų pajėgi laiku surasti klaidas ir teisės aktų neatitikimus, galinčius turėti tiesioginį ir reikšmingą poveikį finansinėms ataskaitoms ir teikiamų duomenų patikimumui.

Audito metu vertinant vidaus kontrolės sistemos būklę siekiama informuoti asignavimų valdytojų vadovus, kad jie suvoktų vidaus kontrolės aplinką bei prevencinių priemonių reikšmę, siekiant užsibrėžtų tikslų ir užtikrinant efektyvų savivaldybės biudžeto lėšų ir turto naudojimą.

Viena iš audito procedūrų yra bendravimas su audituojamo subjekto vadovaujančiais ir kitais darbuotojais. Nuo bendravimo sėkmės didele dalimi priklauso audito įrodymų surinkimas, testų ir procedūrų bei daugelio kitų audito darbų atlikimas. Atlikdamas auditą auditorius turi gerai žinoti ne tik buhalterinę apskaitą, bet ir buhalterinio darbo bei įmonės vadovo veiklos ypatybes.

Atliekant savivaldybės lėšų bei turto panaudojimo auditus, auditorius turi turėti pakankamai žinių apie savivaldybės įstaigų valdymą, jų veiklą ir funkcijas. Jis turi ne tik pats gerai žinoti įstatymus ir teisės aktus, bet ir įsitikinti, kad juos žino audituojamos savivaldybės įstaigos vadovybė. Įstatymų ir nutarimų žinojimas svarbus todėl, kad daugelis klaidų ir netikslumų finansinėse ataskaitose atsiranda arba nežinant įstatymų, arba sąmoningai nesilaikant jų nuostatų. Savivaldybėje yra sudaromas ir tvirtinamas programinis biudžetas, todėl audituojant labai svarbu įvertinti, ar programos tikslai yra teisingi, ar jie susieti su įstaigos tikslais, be to reikalinga nustatyti, ar yra parengta programos vykdymo kontrolės sistema. Blogai kontroliuojami programos atlikimo etapai ir konkretūs darbai, reiškia didėjančią programos įvykdymo riziką. Lėšos, skirtos programų vykdymui, turi būti naudojamos racionaliai, kad būtų pasiektas rezultatas, o ne proceso finansavimas.
Atlikus finansinius auditus svarbiausias kontrolieriaus darbo rezultatas yra finansinės atskaitomybės tvirtinimas, kurį jis išreiškia, surašydamas audito ataskaitą ir audito išvadą teisės aktais reglamentuota forma. Audito išvados forma ir turinys yra įforminama vadovaujantis 700 tarptautiniu audito standartu “Auditoriaus išvada“, audito ataskaitos forma ir turinys yra įforminama  vadovaujantis  Reikalavimais audito ataskaitai, kurie patvirtinti remiantis audito įstatymu ir audito standartais.  

Pagal Audito įstatymo, Audito standartų  reikalavimus kontrolierius atlikdamas auditus ir surašydamas auditų ataskaitas ir išvadas turi būti nepriklausomas, tai  reiškia nuo nieko nepriklausymą, visišką laisvę. Kontrolieriaus nepriklausomybė turi apimti jo atliekamus darbus nuo audito pradėjimo ir baigiant nepriklausomos ir objektyvios audito ataskaitos ir išvados parengimu.  
IV. ATLIKTI AUDITAI IR PATIKRINIMAI

Vykdydama Vietos savivaldos įstatyme numatytas tarnybos funkcijas bei įgyvendindama tarnybos 2009-2011 metų strateginiame veiklos plane bei 2009 metų veiklos programoje numatytus tikslus kontrolierė atliko 2009 metų veiklos plane numatytus auditus ir patikrinimus bei kitus užplanuotus ir neplanuotus darbus.
Tarnyba parengė ir Savivaldybės tarybai pateikė išvadas dėl Savivaldybės metinių ataskaitų, taip pat nuosekliai atliko Savivaldybės įmonių metinių finansinių rinkinių ir veiklos ataskaitų finansinius auditus, parengė audito ataskaitas bei  išvadas ir jas teisės aktų nustatyta tvarka pateikė Savivaldybės merui, Savivaldybės administracijos direktoriui ir audituotų subjektų vadovams.
Metų eigoje audituota savivaldybės biudžeto lėšos skirtos tikrinamiesiems subjektams, auditų metu buvo stebima ir domimasi, kaip vykdoma ankstesnių auditų ir patikrinimų metu pateiktų rekomendacijų įgyvendinimas ir taisomi neatitikimai.
Atliekant auditus pastebėta, kad efektyvesni ir veiksmingesni yra einamųjų metų  ir tarpininiai finansinių ataskaitų auditai, kadangi tokių auditų rezultatai pateikti audituojamųjų subjektų vadovams suteikia galimybę laiku pataisyti nustatytus neatitikimus ir jų nekartoti sudarant metines finansines ir kitas ataskaitas.
Atliekant auditus pirmiausia vertinamas audituojamojo subjekto vidaus kontrolės sistemos veiksmingumas. Vidaus kontrolės įvertinimo rezultatai kartu su rekomendacijomis dėl vidaus kontrolės procedūrų veiksmingumo didinimo pateikiami audituojamajam subjektui.
Tarnybos administravimo ir organizavimo veikla buvo vykdoma leidžiant kontrolieriaus įsakymus, rašant pavedimus ir pažymas dėl patikrinimų ir auditų atlikimo

Vykdant Birštono savivaldybės tarybos 2008 m. balandžio 30 d. sprendimą Nr. TS-95, 2009 m. pirmą ketvirtį atliktas UAB „Birštono butų ūkis“ finansinės atskaitomybės ir veiklos ataskaitos auditas. Audituota finansinės atskaitomybės už 2008 metus sudarymas įvertinant, ar finansinėje atskaitomybėje nėra reikšmingų neatitikimų lyginant su ataskaitomis iš kurių ji buvo sudaryta. Pareikšta nepriklausoma nuomonė dėl finansinių ir kitų ataskaitų tikrumo ir teisingumo. Įvertinta bendrovės 2008 metų ūkinė ir finansinė veikla, vidaus kontrolės sukūrimas, bei per audituojamąjį laikotarpį atlikti bendrovės sandoriai taip pat įvertintas bendrovės administracijos darbas, vykdant pagrindinę savo veiklą – daugiabučių namų, butų ir kitų patalpų savininkų bendrosios nuosavybės objektų administravimą, laikantis įstatymų ir kitų teisės aktų reikalavimų.

Audito metu nustatyta, kad bendrovė pagal Birštono savivaldybės tarybos patvirtintus bendrovės įstatus vykdo Butų savininkų bendrosios nuosavybės administravimą, jų eksploatavimo tarifas yra 0,10 Lt už 1 kv. m. per mėn., patvirtintas Birštono miesto tarybos 1996 m. birželio 27 d. sprendimu Nr. 70. Tais pat metais bendrovei Birštono miesto valdybos gruodžio 21 d. sprendimu Nr. 150 pavesta atlikti gyvenamųjų namų šildymo ir karšto vandens tiekimo sistemų priežiūrą ir nustatytas 0,12 Lt už 1 kv. m per mėnesį tarifas ir atskaitymų kapitaliniam remontui tarifas 0,07 Lt 1 kv. m per mėnesį. Paminėti administravimo tarifai nekito jau 11 metų, tai neatitinka Civilinio kodekso nuostatų, kad nustatyti administravimo tarifai turi būti tokie, kad administratorius galėtų tinkamai vykdyti jam priskirtas funkcijas.

Savivaldybė pavesdama bendrovei vykdyti daugiabučių gyvenamųjų namų šildymo ir karšto vandens priežiūrą neparengė ir nepatvirtino daugiabučių namų šildymo ir karšto vandens sistemų priežiūros tvarkos ir nenustatė bendrovės funkcijų atliekant daugiabučių gyvenamųjų namų šilumos ir karšto vandens sistemų priežiūrą, todėl vartotojams nebuvo sudaryta galimybė vykdyti paslaugų atlikimo kontrolę.

Išanalizavus bendrovės Pelno (nuostolio) ataskaitos rodiklius nustatyta, kad bendrovė dirba neefektyviai, bendrojo pelningumo rodiklis yra neigiamas, bendrovės veikla yra nuostolinga.

Bendrovės finansinę būklę ir veiklos rezultatus atspindintis trumpalaikio mokumo koeficientas rodo, kad bendrovė pajėgė atsiskaityti už savo trumpalaikius įsipareigojimus tik naudodamasi sukauptomis daugiabučių gyventojų einamojo remonto lėšomis, bet pagal Civilinio kodekso nuostatas bendrovė negali prisiimti įsipareigojimų disponuodama šiomis lėšomis. 

Bendrovė, neatsižvelgė į eilę metų kontrolierės teiktas rekomendacijas ir iki 2006 metų lėšas sukauptas daugiabučių namų bendrosios nuosavybės kapitaliniam remontui naudojo nesilaikydama Civilinio kodekso ir Butų savininkų bendrosios nuosavybės nuostatų reikalavimų. Remontui sukauptų lėšų apskaita vedama atskirai pagal kiekvieną namą, tačiau šias lėšas (daugumoje stogų remontui) bendrovė iki 2006 metų naudojo neteisėtai tiems namams, kurie neturėjo sukauptų lėšų, iš kitų namų sukauptų remontui lėšų sąskaitos, todėl panaudotų kapitaliniam remontui skolintų lėšų sąskaita 2009-01-01 d. panaudota 58164,0 Lt lyginant su 2008-01-01 d. (panaudota 68255,05 Lt) sumažėjo 10091,05 Lt. Nustatyta, kad bendrovėje nepanaudotų kaupiamųjų remonto lėšų iš viso 2009-01-01 yra 128068,0 Lt, tačiau dėl minėtos priežasties, bendrovės balanse 2009-01-01 d. nepanaudotų remontui lėšų likutis yra 69904,0 Lt.

Pagal minėtų teisės aktų reikalavimus daugiabučio namo gyventojų sukauptos namo remontui lėšos turi būti naudojamos tiktai to namo bendro naudojimo patalpų remontui pagal to namo savininkų susirinkimo sprendimus. Pažeidžiant šiuos reikalavimus bendrovė stogų, laiptinių ir kt. remonto darbus atliko neturėdama rašytinių butų savininkų sprendimų dėl darbų atlikimo, o tik užregistravus paraiškų priėmimo žurnale. Atlikus darbus ir vykdant atliktų darbų priėmimą į komisiją daugumoje nebuvo įtraukiama namo savininkų atstovai. Bendrovė pirkdama bendrojo naudojimo remonto darbų paslaugas, medžiagas ir kitas prekes nesilaikė Viešųjų pirkimų įstatymo reikalavimų, nevykdė pirkimų kainų apklausos. Bendrovė nesilaikė Civilinio kodekso reikalavimų ir neatsiskaitė namų savininkams apie surinktų lėšų detalų panaudojimą, nebuvo užtikrintas skaidrumas ir viešumas ir visais kitais butų bendrosios nuosavybės administravimo klausimais.

Tačiau daugeliu atvejų bendrojo naudojimo patalpų užlaikymas ir priežiūra didele dalimi priklauso ir nuo namo gyventojų požiūrio į savo bendrą nuosavybę. Gyventojai turi domėtis ir kontroliuoti lėšų panaudojimą, o bendrovė turi sudaryti sąlygas susipažinti su darbų atlikimo aktais ir kitais rūpimais klausimais.

Audito metu nustatyta, kad bendrovės veiklai neigiamos įtakos turi susidarę ilgalaikiai įsiskolinimai už suteiktas paslaugas. Privačių namų gyventojai už suteiktas paslaugas 2009-01-01 d. bendrovei skolingi 12503,00 Lt, daugiabučių namų gyventojai tame tarpe ir socialinio būsto gyventojai – 87581,00 Lt. Lt, didžiausios  gyventojų skolos siekia virš 4000,00 Lt. Lyginant su 2007 metais šie įsiskolinimai sumažėjo. Bendras bendrovės kreditorinis įsiskolinimas 2009-01-01 d. yra 10084,00 Lt.
Nors Civiliniame kodekse bei Butų savininkų bendrosios nuosavybės administravimo nuostatuose ir paslaugų tiekimo sutartyse yra nustatyta atsakomybė už mokesčių, rinkliavų ir kitų įmokų nesumokėjimą, tačiau bendrovė neišnaudoja visų galimybių dėl susidariusių skolų išieškojimo.
2009-01-01 bendrovė liko skolinga UAB „Dzūtra“ – 12537,00 Lt (surinkti mokesčiai už atliekų išvežimą), UAB „Birštono vandentiekis“-8251,00 Lt (surinkti mokesčiai už šaltą vandenį), Letuko įmonei „Technikos pasaulis“ – 11557,00 Lt (surinkti mokesčiai už televizijos signalų naudojimą), VST už elektros energiją – 5378,00 Lt, VMI-640,00Lt ir kt. Viso bendrovės mokėtinos sumos ir įsipareigojimai 2009-01-01 yra 174660,00 Lt lyginant su 2007 metais sumažėjo-22388,,00 Lt. Per 2008 metus bendrovė patyrė 226728,00 Lt išlaidų, lyginant su 2007 metais išlaidos padidėjo 21093,00 Lt .Didžiausią išlaidų dalį sudarė išlaidos darbo užmokesčiui-135348,00 Lt (padidėjo-18572,00 Lt), išlaidos socialiniam draudimui –41640,00 Lt (padidėjo 5530,00 Lt). Išlaidos darbo užmokesčiui ir socialiniam draudimui sudarė 78,06 procentus visų bendrovės išlaidų. Bendrovės 2008 metų pajamos sudarė 153847,00 Lt lyginant su 2007 metais pajamos 1160,00 Lt sumažėjo.

Bendrovės 2008 metų veiklos rezultatas 72881,00 Lt nuostolis (2007 metų nuostolis-50628,00 Lt), su perkeltu iš ankstesnių metų bendrovės nuostoliu 96861,00 Lt bendras nuostolis yra 169741,00 Lt.

Atlikus auditą, audito ataskaitoje pateiktos rekomendacijos dėl nustatytų neatitikimų ir klaidų pašalinimo Birštono savivaldybės tarybai (visuotiniam bendrovės akcininkų susirinkimui) rekomenduota patvirtinti butų ir kitų statinių naudojimo ir priežiūros taisykles, daugiabučių namų šildymo ir karšto vandens sistemų priežiūros tvarką, peržiūrėti ir patvirtinti bendrosios nuosavybės administravimo tarifų bei jo apskaičiavimo metodiką, peržiūrėti daugiabučių namų šildymo ir karšto vandens sistemų priežiūros tarifą bei nuomos mokesčio tarifą už savivaldybei priklausančių butų nuomą. 

Pasiūlyta Birštono savivaldybės administracijai patvirtinti daugiabučių namų bendrojo naudojimo objektų nuolatinės techninės priežiūros (eksploatavimo) darbų sąrašą, sutinkamai su teisės aktų pasikeitimais peržiūrėti ir padaryti atitinkamus pakeitimus UAB „Birštono butų ūkis“ butų ir kitų patalpų savininkų bendrosios nuosavybės administravimo nuostatuose, daugiau dėmesio skirti nuostatuose nustatytų uždavinių ir funkcijų vykdymo kontrolei, skatinti ir remti bendrijų steigimąsi.

UAB „Birštono butų ūkis“ administracijai nurodyta, atliekant pagrindinį administratoriaus vaidmenį ir funkcijas vykdyti Civilinio kodekso bei minėtų administravimo nuostatų reikalavimus, sudaryti daugiabučių namų bendrojo naudojimo objektų aprašą, kuriame turi būti objektų rūšis, techninė būklė, bei su tuo susijusios patalpų savininkų teisės ir pareigos ir teikti savivaldybei tvirtinti. 

Namo sukauptas remontui lėšas naudoti tik to namo reikmėms, pagal namo savininkų susirinkimo raštišką sprendimą, remonto paslaugas bei prekes pirkti Viešųjų pirkimų įstatymo nustatytu kainų apklausos būdu, atliktus darbus įforminti aktais ir atliktų darbų priėmimą vykdyti tik esant daugiabučių namų savininkų atstovams, kontroliuoti atliktų darbų kokybę. Pasibaigus kalendoriniams metams administruojamų namų savininkams teikti detalią savo veiklos, susijusios su administruojamu namu, ataskaitą, kurioje atsispindėtų surinktų lėšų dydis, jų detalus panaudojimas ir likutis ir teikti kitą pageidaujamą informaciją, susijusią su jų namo atliktais remonto darbais ir kt. Kadangi bendrovė atlieka santechnikos ir kitus darbus privačiuose butuose negaudama pajamų, rekomenduota kreiptis į savivaldybės tarybą, dėl papildomų paslaugų teikimo tarifų patvirtinimo. Pagal patvirtintus tarifus bendrovė galėtų teikti papildomas paslaugas ne tik daugiabučių namų gyventojams bet ir kitiems klientams, bei gauti papildomų pajamų.
Atsižvelgiant į kontrolierės auditų metu nustatytus neatitikimus ir pateiktas rekomendacijas savivaldybės tarybos 2008-03-03 d. sprendimu Nr. TS-28 patvirtinta: daugiabučių namų bendrosios nuosavybės administravimo ir nuolatinės techninės priežiūros tarifų nustatymo metodika; daugiabučių namų bendrosios nuosavybės administravimo maksimalūs tarifai; daugiabučių namų nuolatinės techninės priežiūros maksimalūs tarifai; daugiabučių namų šildymo ir karšto vandens sistemų nuolatinės techninės priežiūros maksimalūs tarifai.
Remiantis audito rezultatais nustatyta, kad UAB „Birštono butų ūkis“ finansinė atskaitomybė už 2008 metus yra parengta vadovaujantis bendraisiais apskaitos principais ir reikšmingais atžvilgiais teisingai atspindi 2008-12-31 d . finansinę padėtį ir veiklos rezultatus.
Tarnybos kontrolierė, vykdydama 2009 metų tarnybos veiklos planą, ir remdamasi Savivaldybės biudžeto asignavimų valdytojų 2008 metų finansinių atskaitomybių duomenimis ir atliktais auditais ir patikrinimais, 2009 metų pirmą ketvirtį, atliko Birštono savivaldybės 2008 metų biudžeto įvykdymo ataskaitos auditą. Audito tikslas- nustatyti, ar 2008 metų savivaldybės biudžeto įvykdymo ataskaita reikšmingais atžvilgiais parengta pagal Lietuvos Respublikos ir Savivaldybės institucijų teisės aktų reikalavimus ir parodo tikrą ir teisingą finansinę būklę, ar apskaita tvarkoma ir finansinė atskaitomybė sudaroma įstatymų nustatyta tvarka. Pagrindinis audito ataskaitos ir išvados tikslas – pateikti Savivaldybės tarybai informaciją apie Savivaldybės biudžeto vykdymą , lėšų naudojimą, biudžeto rodiklius, taip pat apie pasiektą pažangą atsižvelgiant į kontrolielės rekomendacijų įgyvendinimą.
Pagal Biudžeto sandaros įstatymą už Savivaldybės biudžeto įvykdymo ataskaitos parengimą ir pateikimą Savivaldybės tarybai yra atsakinga Savivaldybės administracija, o kontrolierės pareiga, remiantis atliktu auditu pareikšti nuomonę dėl biudžeto įvykdymo ataskaitos sudarymo ir pagal Vietos savivaldos įstatymo 27 straipsnio 9 dalies 10 ir 17 punktų reikalavimus parengti ir  pateikti išvadą dėl šios ataskaitos. Audito metu buvo tikrinama biudžeto lėšų naudojimo teisingumas, sutinkamai su savivaldybės tarybos sprendimais tvirtinant biudžetą, bei su padarytais vėlesniais sprendimų pakeitimais; finansinių ir statistinių ataskaitų sudarymo teisingumas; žemės nuomos mokesčio surinkimo ir apskaitos teisingumas; vidaus kontrolės efektyvumas, apskaitos sistemų tobulinimas ir kompiuterizavimas. 

Vienas iš finansų valdymo skaidrumo ir atskaitingumo gerinimo būdų yra vidaus kontrolės stiprinimas. Institucijai skirtų savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Atlikdama savivaldybės biudžeto įvykdymo ataskaitos auditą ir kitus finansinius auditus kontrolierė vertino audituojamų subjektų kontrolės aplinką, vidaus kontrolės procedūras, ar jos yra pakankamos ir veiksmingos, nes tik efektyviai veikianti vidaus kontrolė užtikrina tvarkingą, taupią ir rezultatyvią veiklą, įstaigose dirbančių asmenų atsakomybę už savo veiksmus ir sprendimus, valdant ir naudojant savivaldybės turtą ir lėšas, įstatymų ir kitų teisės aktų laikymąsi, piniginių ir materialinių išteklių apsaugą nuo praradimo, netinkamo naudojimo ir valdymo bei klaidų ir apgaulės. Deja reikia pažymėti, kad įstaigų vadovai nepakankamai vertina ir skiria per mažą dėmesį vidaus kontrolės sistemos kūrimui ir tobulinimui. Būtina ugdyti valstybės tarnautojų, specialistų ir kitų darbuotojų gebėjimus bei atsakomybę už vidaus kontrolės procedūrų veiksmingumą. Vertinant biudžeto apskaitą nustatyta, kad asignavimų valdytojai sudaro savo vykdomų programų išlaidų sąmatas pagal kiekvieną tikslą, uždavinį, atskirus priemonių kodus ir finansavimo šaltinius, tai labai didina sąmatų skaičių. Toks didelis ir nuolat augantis sąmatų ir ataskaitų skaičius didina darbo laiko sąnaudas, dėl didelių apimčių didėja klaidų atsiradimo rizika.

Patvirtintas 2008 metų biudžetas metų eigoje Savivaldybės tarybos sprendimais buvo septynis kartus tikslintas. Biudžeto sandaros įstatymo nuostatos suteikia galimybę perskirstyti lėšas. Lėšų perskirstymas savaime nėra neigiamas dalykas, tačiau perskirstytos lėšos dažniausiai netenka planuotos paskirties, bei dažnas ir daugiausiai biudžetinių metų pabaigoje vykdomas biudžeto programoms skirtų lėšų perskirstymas rodo ne visais atvejais optimalų lėšų poreikio planavimą ir formuoja nuomonę, kad savivaldybės biudžeto projektas daugiau grindžiamas ne biudžeto programų tikslais,  bet asignavimų valdytojų poreikiais. Pastebėta, kad Savivaldybės administracija atkreipė dėmesį į praeitais metais teiktas kontrolierės rekomendacijas ir  svarstant 2008 metų savivaldybės biudžeto projektą buvo užtikrinta Biudžeto sandaros įstatymo 11 straipsnio ir Vietos savivaldos įstatymo 51 straipsnio 4 dalies nuostatų taikymas, biudžeto projektas buvo paskelbtas gyventojų svarstymui taip sudarė sąlygas gyventojams, savivaldybės reglamente nustatyta tvarka, svarstyti biudžeto projektą, bei skyrė  pakankamai laiko ir tinkamą būdą pasiūlymams teikti. Atsižvelgiant į Savivaldybės strateginio plėtros iki 2012 m. plano prioritetus daugiau lėšų buvo skiriama numatytų programų ir projektų vykdymui.
2008 metų savivaldybės biudžeto pajamos įvykdytos 95,44 procentais, biudžetas neįvykdytas šiose pajamose: gyventojų pajamų mokestis savivaldybių išlaidų struktūros skirtumams išlyginti; gyventojų pajamų mokestis savivaldybių pajamoms iš gyventojų pajamų mokesčio išlyginti; turto mokesčiai; speciali tikslinė dotacija; gyventojų fizinių asmenų pajamų mokestis; specialiųjų programų lėšų; nepilnai panaudota lėšos gautos iš valstybės iždo pagal tarpusavio atsiskaitymus ir tikslinės dotacijos lėšos valstybinėms  (perduotoms savivaldybėms) funkcijoms finansuoti t.y. socialinei paramai, vaikų apsaugai ir darbo rinkos politikai, iš kitų savivaldybių planuotų mokinio krepšelio lėšų. Išanalizavus gyventojų fizinių asmenų pajamų mokesčio surinkimą, nustatyta, kad šio mokesčio daugiausia gauta iš Kauno VMI tolau seka, Vilniaus VMI Alytaus VMI ir kt. tai parodo, kad dauguma Birštono gyventojų dirba Kaune, Vilniuje bei kituose Lietuvos miestuose, kas kelia susirūpinimą dėl darbo vietų trūkumo savivaldybėje. Savivaldybei skirtų valstybės tikslinių lėšų nepilnas panaudojimas ir jų grąžinimas rodo, kad lėšų poreikis planuojamas didesnis, negu poreikis jų įsisavinimui, planuojant lėšų poreikį reikėtų atsižvelgti į praėjusių metų lėšų įsisavinimą. Nustatyta, kad piniginei socialiniai paramai mažas pajamas gaunančioms šeimoms administruoti savivaldybės biudžete buvo numatyta daugiau negu įstatymu nustatyta 4 procentų riba nuo visos šioms funkcijoms planuojamų išlaidų sumos. Biudžetas viršytas šiose pajamose: nuomos mokestis už valstybinę žemę ir valstybinius gamtos išteklius; pajamos iš baudų ir konfiskacijos; gauta neplanuotų turto realizavimo pajamų; viršyta pajamos už aplinkos teršimą; surinkta daugiau rinkliavų, gauta daugiau įmokų už išlaikymą švietimo, socialinės paskirties ir kitose įstaigose. Patikrinus žemės nuomos mokesčio administravimą ir surinkimą, nustatyta, kad atsižvelgiant į kontrolierės rekomendacijas 2008 metais buvo patvirtinta šio mokesčio lengvatų suteikimo tvarka, kuria vadovaujantis ir teikiamos šios lengvatos. Kadangi nuomos mokesčio už valstybinę žemę administravimo tvarka valstybiniu lygmeniu norminiais teisės aktais nėra reglamentuota, todėl nevykdoma jo sumokėjimo kontrolė ir išieškojimo procedūros, kai kurių fizinių ir juridinių asmenų susidariusios skolos yra nuo 2003 metų   

Biudžeto išlaidų planas įvykdytas 92,26 proc., didžiausią dalį visų išlaidų savivaldybėje pagal funkcinę klasifikaciją sudarė išlaidos švietimui, toliau valdymui, poilsiui, kultūrai; pagal ekonominę klasifikacijos išlaidų straipsnius daugiausia išlaidų sudaro darbo užmokestis ir lėšos socialiniam draudimui, toliau seka išlaidos komunaliniams patarnavimams (šildymui, elektrai, transportui ir kt.). 2009-01-01 savivaldybės biudžeto lėšų debitorinis įsiskolinimas sudarė 323,80 tūkst. Lt, (lyginant su 2007 metais 61,10 tūkst. Lt padidėjo) iš jo 117,29 tūkst. Lt yra ilgalaikė skola savivaldybei už patalpų nuomą kiti įsiskolinimai yra trumpalaikiai. Liko debitorinis įsiskolinimas projekto „Nemuno aukštupio baseino I paketo – 1431,89 tūkst. Lt. Kreditorinis biudžeto lėšų įsiskolinimas 2009-01-01 sudarė 608,10 tūkst. Lt (lyginant su 2007 m. sumažėjo 450,20 tūkst. Lt), didžiausią procentą kreditorinių skolų sudaro materialiojo ir nematerialiojo turto kūrimo išlaidos - 344,10 tūkst. Lt kitos kreditorinės skolos už prekes ir paslaugas. Kreditorinis įsiskolinimas liko iš kelių fondo lėšų – 682,78 tūkst. Lt, „Nemuno aukštupio baseino I paketas“ – 1506,91 tūkst. Lt.  Ilgalaikių kreditorinių įsiskolinimų savivaldybė 2009-01-01 neturėjo. Savivaldybės biudžeto asignavimų valdytojai jiems skirtus biudžeto asignavimus naudojo Biudžeto sandaros įstatymo nustatyta tvarka, neviršydami patvirtintų programų išlaidų sąmatų bendrųjų asignavimų tarp jų darbo užmokesčiui ir turtui įsigyti.

Audito metu buvo ištirta audituojamojo subjekto veikla, apskaitos sistemos ir vidaus kontrolė. Audituojant biudžeto įvykdymo ataskaitas ir apibendrinus vidaus kontrolės tyrimo biudžeto vykdymo lygmeniu duomenis nustatyta, kad Savivaldybėje yra sukurta vidaus kontrolės sistema, tačiau kai kuriais aspektais numatytos procedūros neužtikrina, kad būtų išvengta neatitikimų naudojant savivaldybės biudžeto lėšas, dažniausiai nesilaikoma Biudžeto sandaros, Buhalterinės apskaitos, Darbo kodekso, Viešųjų pirkimų įstatymų reikalavimų, taip pat nustatyta, kad asignavimų valdytojai turi rezervų taupiau naudoti skirtus asignavimus.

Audito išvadoje nurodyta, kad savivaldybės biudžeto įvykdymo ataskaitose atspindėta tikra 2008-12-31 savivaldybės finansinė būklė ir kad Savivaldybės 2008 metų biudžeto įvykdymo ataskaita visais reikšmingais atžvilgiais parengta pagal Biudžeto sandaros ir 2008 metų valstybės biudžeto ir savivaldybių biudžetų finansinių rodiklių patvirtinimo įstatymą.

Audito ataskaita ir išvada Savivaldybės tarybos reglamento nustatytu laiku pateikta Savivaldybės tarybai, merui, Savivaldybės tarybos komitetams, Savivaldybės administracijos direktoriui.

Vykdant Birštono savivaldybės tarybos 2008 m. balandžio 30 d. sprendimą Nr. TS-94 ir 2009 metų tarnybos veiklos planą atlikta UAB „Birštono vandentiekis“ ir UAB „Birštono šiluma“ 2008 metų finansinės atskaitomybės ir veiklos ataskaitų auditai.

Auditų tikslas – patikrinti šių įmonių metinę finansinę atskaitomybę, įvertinant, ar finansinės ataskaitos tikrai ir teisingai visais reikšmingais atžvilgiais parodo įmonių finansinę būklę ir veiklos rezultatus, ar finansinė atskaitomybė parengta pagal galiojančius Lietuvos respublikos teisės aktus, reglamentuojančius buhalterinę apskaitą ir finansinės atskaitomybės sudarymą, taip pat kitus teisės aktus; įvertinti, ar įmonių metinėse veiklos ataskaitose pateikti duomenys atitinka finansinės atskaitomybės duomenis; pareikšti nepriklausomą nuomonę dėl metinių finansinių atskaitomybių ir įmonių metinių veiklos ataskaitų tikrumo ir teisingumo.

Auditų metu buvo tikrinta įmonių veikla, buhalterinė apskaita, tiriama ir vertinama vidaus kontrolė, surinkti įrodymai nepriklausomai nuomonei dėl šių audituotų įmonių 2008 metų finansinių ataskaitų ir veiklos ataskaitų pareikšti. 

Atlikus UAB „Birštono vandentiekis“ auditą nustatyta, kad bendrovės 2008 metų veiklos rezultatas yra 233990,00 Lt nuostolis (2007 metų-218684,00 Lt ), su ankstesnių metų nuostoliu bendras 2008 metų nuostolis – 418900,00 Lt, nuostolio padidėjimui įtakos turėjo administracijos darbuotojų atlyginimų padidėjimas, kuro, medžiagų brangimas, vandens vartojimo sumažėjimas ir kt. 

Bendrovės įstatinis kapitalas lyginant su 2007 metais nesikeitė ir sudarė 7261,953 tūkst. Lt, ilgalaikio turto likutine verte bendrovė 2008-12-31 dienai turėjo 6037,473 tūkst. Lt, ilgalaikių mokėtinų sumų ir įsipareigojimų neturėjo, trumpalaikiai įsipareigojimai sudarė 133098,00 Lt, lyginant su 2007 išaugo daugiau kaip du kartus, gautinos sumos-242695,00 Lt, iš jo pirkėjų įsiskolinimas – 233623,00Lt. Per 2008 metus bendrovė gavo 1157294,00 Lt pajamų ir patyrė 1391288,00 Lt išlaidų. Birštono savivaldybės 2008-09-29 d. sprendimu padidintos šalto vandens ir nuotekų šalinimo kainos. 

Remiantis audito rezultatais buvo nustatyta, kad UAB „Birštono vandentiekis“ 2008 metų finansinė atskaitomybė visais reikšmingais atžvilgiais teisingai atspindi įmonės 2008 metų finansinę būklę ir veiklos rezultatus ir yra parengta pagal teisės aktų reikalavimus. 

Bendrovė, vadovaudamasi ES direktyvų ir Lietuvos įstatymų reikalavimais, bei įgyvendindama veiklos planuose numatytas priemones veiklos efektyvumui didinti, paslaugų kokybės gerinimui, taršos mažinimui yra pajėgi plėsti miesto ūkį ir gerinti tiekiamų paslaugų kokybę.
UAB „Birštono šiluma“ finansinės atskaitomybės audito metu nustatyta, kad bendrovė 2008 metus užbaigė turėdama 858016,00 Lt nuostolį, nuostolis iš praėjusių metų –514242,00 Lt, ir bendras bendrovės nuostolis yra 1372258,00 Lt. Pagrindiniai veiksniai įtakojantys nuostolio didėjimą yra kuro, medžiagų kainų augimas, šilumos vartojimo mažėjimas tuo tarpu šilumos kainos buvo padidintos nuo 2008 vasario mėnesio. 2008-12-31 mokėtinų sumų ir ilgalaikių  įsipareigojimų bendrovė neturėjo, trumpalaikiai įsipareigojimai–1168016,00 Lt,  skolos tiekėjams- 1191706,00 Lt, darbo užmokesčio įsiskolinimo darbuotojams neturėjo, bendrovės gautinos sumos – 564800,00 Lt iš jų pirkėjų skolos - 487181,00 Lt. Pardavimo pajamos per 2008 metus buvo 2709865,00 Lt, lyginant su 2007 metais padidėjo 354904,00Lt, pardavimo savikaina – 3309452,00 Lt , lyginant su 2007 metais išaugo 899017,00 Lt.

Bendrovės įstatinis kapitalas yra 3477310,00 Lt, per 2008 metus padidėjo 150000,00 Lt, Birštono savivaldybės 2008-04-30 d. sprendimu Nr. TS-89 skirta iš privatizavimo lėšų 150000,00 Lt šilumos punktų renovacijai, išleidžiant 15000,00 paprastųjų akcijų, kurių vienos akcijos nominali vertė ir emisijos kaina yra 10,00 Lt.

Audito metu buvo peržiūrėta bendrovės atskaitomybės parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu, buvo įsitikinta, ar įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti finansinėje atskaitomybėje.

Remiantis atliktu auditu nustatyta, kad UAB „Birštono šiluma“ 2007 metų finansinėje atskaitomybėje nėra reikšmingų neatitikimų, lyginant su bendrovės finansinėmis ataskaitomis ir ji yra parengta pagal teisės aktų reikalavimus.

Šių bendrovių audito ataskaitos ir išvados buvo pateiktos Savivaldybės tarybai, svarstant jų 2008 metų veiklos rezultatus bei savivaldybės merui, Savivaldybės tarybos kontrolės komitetui ir audituotoms bendrovėms.
Svarbu pažymėti, kad audituotų savivaldybės kontroliuojamų įmonių vadovai ir atsakingi darbuotojai auditų metu geranoriškai bendradarbiavo, sprendė iškilusius neaiškumus ir tinkamai reagavo į audito metu pareikštas pastabas ir pasiūlymus vidaus kontrolei tobulinti ir apskaitai tvarkyti.

Pagal Valstybės ir savivaldybių turto valdymo, naudojimo ir disponavimo juo įstatymą, Savivaldybei nuosavybės teise priklausančio ir patikėjimo teise valdomo valstybės turto ataskaitą Lietuvos Respublikos Vyriausybės nustatyta tvarka rengia savivaldybės administracija ir teikia savivaldybės tarybai, merui, kontrolieriaus tarnybai ir Statistikos departamentui. Kontrolės ir audito tarnyba privalo savivaldybės reglamento nustatyta tvarka patikrinti ir pateikti savivaldybės tarybai išvadą dėl šių ataskaitų.

Tarnyba, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi savivaldybės biudžeto asignavimų valdytojų 2008 metų finansinių atskaitomybių duomenimis, 2009 metų trečią  ketvirtį atliko turto ataskaitų auditą, parengė ataskaitą ir išvadą dėl savivaldybei nuosavybės teise priklausančio ir patikėjimo teise valdomo valstybės turto 2008 metų VT-01 ir VT-02ataskaitų.

Savivaldybei nuosavybės teise priklausančio ir patikėjimo teise valdomo valstybės turto savininko funkcijas remdamasi įstatymais, įgyvendina Savivaldybės taryba. Savivaldybės įstaigos, įmonės ir organizacijos joms perduotą turtą valdo, naudoja bei disponuoja juo Savivaldybės tarybos sprendimų nustatyta tvarka. 

Atliekant auditą buvo atsižvelgta į turto ataskaitų rengimo principus, turto apskaitos tvarkymą bei savivaldybės tarybos sprendimų vykdymą.

Auditas buvo suplanuotas taip, kad būtų gauti pakankami įrodymai, jog turto ataskaitose nėra reikšmingų informacijos iškraipymų lyginant su finansinėmis ataskaitomis ir duomenimis, iš kurių jos buvo sudarytos.
Audito išvadoje nustatyta, kad savivaldybei nuosavybės teise priklausančio ir patikėjimo teise valdomo valstybės turto 2008 metų ataskaitos VT-01 ir VT-02 visais reikšmingais atžvilgiais parengtos remiantis Lietuvos Respublikos Vyriausybės nustatyta tvarka ir Statistikos departamento išaiškinimais, ataskaitoms pildyti ir atitinka finansines ataskaitas, balansų duomenis ir kitus pirminius dokumentus iš kurių jos buvo sudarytos.
Tačiau buvo atkreiptas dėmesys į tai, kad Savivaldybės administracijos vykdyta vidaus ir finansų kontrolė iš dalies neužtikrino, kad būtų tinkamai tvarkoma turto apskaita, kurios duomenų reikia turto ataskaitoms rengti, dėl to rengiant ataskaitas audito metu buvo nustatyta neatitikimų, kuriuos buvo rekomenduota ištaisyti. Savivaldybės administracija reagavo į pateiktas rekomendacijas neatitikimus, kurie įtakojo turto ataskaitų duomenis ištaisė audito metu ir patikslino pateiktas turto ataskaitas.
Pažymėtina, kad Savivaldybės administracija ir kitos biudžetinės įstaigos rengdamos turto ataskaitas už 2008 metus atkreipė dėmesį į tarnybos ankstesniais metais audito metu pareikštas rekomendacijas dėl nustatytų neatitikimų apskaitant turtą, taisė turto apskaitos klaidas, ėmėsi priemonių spręsti su savivaldybės nuosavybės teise priklausančio bei patikėjimo teise valdomo valstybės turto valdymu, naudojimu ir disponavimu susijusias problemas. Tačiau ne visos kontrolierės rekomendacijos dėl turto inventorizavimo ir įregistravimo nekilnojamojo turto registre įvykdytos. Dėl lėšų trūkumo ir didelių apimčių liko neinventorizuota ir neįregistruota nekilnojamojo turto registre savivaldybės gatvės, šaligatviai, skverai, paminklai, kaimo kapinės, BĮ Birštono miesto tvarkymo tarnybos balanse esančių objektų t. y. garažų esančių , B. Sruogos g. 19 ir 19A, gamybinės bazės Prienų g. 11, 13 pastatų ir žemės sklypų,  Birštono autobusų stoties žemės sklypo, administracinio pastato Jaunimo g. 3 žemės sklypo. Nepilnai inventorizuotas ir neapskaityta turto registre prie Savivaldybės administracinio pastato Jaunimo g. 2 žemės sklypas Neatlikta inventorizacija ir teisinė registracija negyvenamų patalpų, esančių Druskupio g. 6, Vilniaus g.4 ir S.Dariaus ir S.Girėno g. 5, Savivaldybei nuosavybės teise priklausančių gyvenamųjų patalpų J. Basanavičiaus a. 14-4 ir 14-5, Druskupio g. 6-303. Norint sparčiau vykdyti turto įregistravimą nekilnojamojo turto registre, rekomenduota tvirtinant biudžetą skirti daugiau lėšų šių darbų atlikimui. 

Savivaldybės muziejuose, kaip ir visoje Respublikoje, muziejinės vertybės nėra apskaitytos vertine išraiška ir neparodytos finansinėje atskaitomybėje, o registruojamos inventorinėse knygose, kurios atitinka registro arba sąrašo reikalavimus. Pradėjus turto apskaitą tvarkyti Pagal Viešojo sektoriaus apskaitos ir finansinės atskaitomybės 12 standarto „Ilgalaikis materialus turtas“ reikalavimus ir parengus muziejinių vertybių apskaitos ir vertinimo metodiką visas muziejines vertybes privalu bus apskaityti nustatyta verte ir parodyti finansinėje atskaitomybėje. Kadangi paminėta dalis savivaldybės turto yra neįvertinta ir neapskaityta turto registre tai sudarytos turto ataskaitos neatspindi tikros savivaldybės turto finansinės būklės už 2008 metus.

Atliekant turto ataskaitų auditą visuose audituojamuose subjektuose buvo patikrinta turto ir lėšų inventorizacijų pravedimas ir įforminimas. Metinės finansinės atskaitomybės sudarymui labai svarbu yra teisingai ir kruopščiai atlikta inventorizacija. Nuo to, kaip bus atlikta inventorizacija priklauso, ar teisingai apskaitoje ir finansinėje atskaitomybėje įvertintas įstaigos turtas, įsipareigojimai, netinkamo naudoti ir nereikalingo turto nurašymas, ar suderinta skolų ir įsipareigojimų likučiai, todėl tikrinant į šiuos dalykus buvo atkreiptas dėmesys.    

Ištaisyti neatitikimai biudžetinėse įstaigose, Vyriausybės nutarimais savivaldybei perduotą valstybei priklausantį turtą, įtraukiant į apskaitą ir atvaizduojant turto ataskaitose.
Savivaldybės turto 2008 metų ataskaitoje VT-02, ištaisyta neatitikimas  dėl  VšĮ „Tulpės“ sanatorijos balanse apskaitomo  1717,15 tūkst. Lt vertės turto atvaizdavimo turto ataskaitoje VT-02. Lėšos  skirtos iš Savivaldybės biudžeto VŠĮ „Tulpės“ sanatorijai, nesugrįžo į savivaldybės biudžetą turtu ir nesirodo Savivaldybės balanse bet tapo įstaigos nuosavybe ir rodomas jos balanse todėl  neturėjo pasirodyti Savivaldybės turto ataskaitoje VT-02.
Tikrinant turto apskaitą buvo atkreiptas dėmesys į kompiuterinės įrangos naudojimą ir pareikšta pastebėjimai į tai kad savivaldybės turto apskaita nėra kompiuterizuota, 2005 metais nupirkta turto programa  neįdiegta. Atsižvelgiant į kontrolierės rekomendacijas, kad šios programos įsigijimui ir eksploatavimui išleistos lėšos  nedavė reikiamo rezultato, Savivaldybės administracija atsisakė šios programos eksploatavimo išlaidų.
Neatitinkant teisės aktų reikalavimų, audituojamais metais Savivaldybėje nevedama bendro išnuomoto turto ir turto nuomos mokesčio apskaita, nėra bendros informacijos apie išnuomotą savivaldybės turtą, planuotas gauti biudžeto pajamas už turto nuomą bei įsiskolinimus.
Apibendrinus Savivaldybės administracijos ir kitų biudžetinių įstaigų 2008 metų turto ataskaitų, balansų ir kitų buhalterinių dokumentų patikrinimo rezultatus, kurių pagrindu buvo vertinama, kaip yra valdomas savivaldybės turtas ir kaip juo disponuojama, nustatyta, kad per 2008 metus savivaldybės turto apskaita nepasikeitė, dalis turto lieka neapskaityta, neįvertinta ir neįregistruota nekilnojamojo turto registre, dėl to turto ataskaitos neparodo tikros ir teisingos Savivaldybės turto finansinės būklės.

Audito metu Savivaldybės administracijoje ir kitose biudžetinėse įstaigose su nustatytais neatitikimais supažindinti atsakingi darbuotojai, pateiktos rekomendacijos klaidoms ir neatitikimams ištaisyti bei jų išvengti ateityje. Pasiūlyta Savivaldybės administracijai: siekiant, kad visas Savivaldybei priklausantis turtas būtų įregistruotas Nekilnojamojo turto registre, parengti turto inventorizavimo kiekine ir vertine išraiška įregistravimo registre planą, numatant terminus bei lėšų poreikį, pirmenybę teikiant gyvenamųjų ir negyvenamųjų pastatų ir inžinerinių statinių registravimui; imtis priemonių dėl ilgalaikių skolų išieškojimo; spręsti klausimą dėl kompiuterizuotos Savivaldybės turto apskaitos įvedimo savivaldybėje.

Vykdant tarnybos 2009 metų veiklos planą 2009 metų ketvirtą atliktas Birštono kultūros centro (toliau Kultūros centras) finansinės – ūkinės veiklos auditas.  Audito metu buvo vertinama 2009 metų trijų ketvirčių finansinė atskaitomybė, skirtų savivaldybės biudžeto lėšų panaudojimas Kultūros centro nuostatuose numatytai veiklai vykdyti. Audituojamuoju laikotarpiu Kultūros centras vykdė keturias programas, kurių vykdymui patvirtinta 1052,32 tūkst. Lt savivaldybės biudžeto asignavimų.
Susipažinus su Kultūros centro vykdoma veikla, ištyrus vidaus kontrolės sukūrimą ir jos veikimą taip pat apskaitos politikos parengimą ir jos organizavimą, įvertinus įvykusias ūkines operacijas ir įvykius bei jų parodymą finansinėse ir kitose ataskaitose, įvertinus sudarytų sutarčių ir priimtų sprendimų, susijusių su biudžeto lėšų ir turto valdymu ir naudojimu, nustatyta, kad Kultūros centre nebuvo sukurta tinkama vidaus kontrolės sistema (tai taisyklių ir procedūrų, kurias taiko įmonės vadovybė organizuodama įstaigos veiklą, visuma) užtikrinanti efektyvią ūkinę ir finansinę veiklą, kad būtų laikomasi apskaitos principų, teisės aktų, įstaigos priimtų taisyklių naudojant ir valdant biudžeto lėšas ir turtą.

Audito metu nustatyta, kad Kultūros centro parengtos trijų ketvirčių finansinės ataskaitos už 2009 m. atspindi tikrą įstaigos būklę ir veiklos rezultatus, kad savivaldybės biudžeto skirti asignavimai buvo naudojami pagal paskirtį, neviršijant patvirtintų programų sąmatų straipsnių. Parengta audito ataskaita ir išvada pateikta Kultūros centrui, Birštono savivaldybės merui, tarybos kontrolės komitetui. Audito rezultatai buvo aptarti su Kultūros centro direktoriumi ir kitais vadovaujančiais darbuotojais.

Atsižvelgiant į audito metu nustatytus ir audito ataskaitoje išdėstytus dalykus Kultūros centro direktoriui rekomenduota: Vykdant Lietuvos Respublikos biudžeto sandaros įstatymo, Vyriausybės nutarimų ir kitų teisės aktų reikalavimus, parengti ir pasitvirtinti įstaigos strateginį veiklos planą, kuriame būtų išdėstyta institucijos misija ir tikslai, taip pat kiekvienais metais parengti ir patvirtinti metinį veiklos planą bei ūkinę ir finansinę veiklą vykdyti vadovaujantis pasitvirtintais planais; Peržiūrėti ir pagal teisės aktų reikalavimus patikslinti įstaigos nuostatus ir teikti tarybai tvirtinti; Parengti ir pasitvirtinti finansų kontrolės taisykles, paskirti asmenis atsakingus už finansų kontrolę ir jų įgaliojimus finansų kontrolės srityje įrašyti jų pareigybės aprašymuose; Sukurti tinkamą vidaus kontrolės sistemą, kuri užtikrintų efektyvią ūkinę ir finansinę veiklą; Parengti ir patvirtinti naujos redakcijos Vidaus darbo tvarkos taisykles, su jomis supažindinti įstaigos darbuotojus ir užtikrinti jų viešumą; Darbuotojų etatų sąrašus tvirtinti direktoriaus įsakymu; Pagal teisės aktų reikalavimus visiems įstaigos darbuotojams parengti ir patvirtinti pareiginius nuostatus, kuriuose būtų reglamentuota darbuotojų teisės pareigos ir atsakomybė bei su jais pasirašytinai supažindinti darbuotojus; Darbuotojams, kurie dirba kitu laiku negu nustatyta įstaigai, suderinus su darbuotojais sudaryti, patvirtinti ir viešai iškabinti konkrečius darbuotojų darbo pradžios ir pabaigos darbo laiko grafikus; Vadovaujantis teisės aktų reikalavimais ir įstaoigos nuostatais parengti ir patvirtinti įstaigos vidaus organizacinę struktūrą tame tarpe veikiančių kolektyvų skaičių, kolektyvų narių skaičių ir sąrašus ( pagal rekomenduojamas Lietuvos liaudies kultūros centro kolektyvų sudėtis)bei kolektyvų darbo programas ir planus; Reglamentuoti priėmimo į Kultūros centro kolektyvus narių priėmimo ir išstojimo iš jų tvarką, nustatyti darbo apskaitos bei užsiėmimų laiko apskaitos tvarką, vesti jų apskaitą, vesti kolektyvo narių lankomumo apskaitą ir visa tai įforminti direktoriaus įsakymais; Teisės aktų nustatyta tvarka rinkti lėšas už šokių mokymą, tvarkyti jų pajamas tai įforminant buhalteriniuose dokumentuose pagal kiekvieną mokinį suvedant priskaitymo ir sumokėjimo apskaitą pagal kiekvieno mėnesio likučius. Mokestį už šokių mokymą (tame tarpe ir įsiskolinimus ) rinkti pagal Birštono savivaldybės tarybos 2008-11-24 d. sprendimu Nr. TS-231 nustatytus  įkainius; Visus įstaigoje vykdomus prekių, paslaugų, autorinių sutarčių, koncertų, maitinimo, gėlių, apgyvendinimo, transporto nuomos ir kitus pirkimus vykdyti Viešųjų pirkimo įstatymo nustatyta tvarka. Pirkimus atlikti tik įforminus  šio įstatymo nustatytus pagrindinius dokumentus, pagrindžiančius įstaigos priimtų sprendimų atitiktį įstatymo nustatytiems reikalavimams; Pareikalauti pristatyti iš antraeilėse pareigose dirbančių darbuotojų pažymas iš pagrindinių darboviečių apie jų kasdienio darbo toje darbovietėje pradžios ir pabaigos darbo laiką, kad galima būtų nustatyti darbo laiką nepagrindinėje darbovietėje nepažeidžiant teisės aktų reikalavimų darbo, darbo saugos ir kitose srityse; Kultūros centro balanse apskaityti įstaigos naudojamus bet nekilnojamojo turto registre neįregistruotus garažus (vyksta teisiniai veiksmai dėl registravimo), esančius B. Sruogos g. 17, kurių inventorinėje byloje nustatyta vertė yra 22457 Lt bei atlikus nustatytus veiksmus juos įforminti valdyti patikėjimo teise;  Parengti ir pasitvirtinti tvarką dėl naudojimosi Kultūros centro patalpomis, kurioje būtų numatyta, kad šokių kolektyvai, kurie nėra Kultūros centro struktūroje bei kiti subjektai, kurie naudojasi Kultūros centro patalpomis būtų apmokestinti už patalpų nuomą bei sunaudotą elektros energiją ir kitus patarnavimus;  Savivaldybės biudžeto lėšas įvairių švenčių ir kitų renginių pravedimui naudoti Biudžeto sandaros įstatymo, Valstybės biudžeto ir savivaldybių biudžetų sudarymo ir vykdymo taisyklių bei kitų teisės aktų  nustatyta tvarka, pagal sudarytas ir įstaigos vadovo patvirtintas renginių pravedimo sąmatas, neviršijant sąmatose numatytų asignavimų, pravedus renginius parengti sąmatų vykdymo ataskaitas; Organizuojant ekskursijas ir kitas keliones bei komandiruotes, vykstančiųjų dokumentus bei sąrašus įforminti direktoriaus įsakymais, kuriuose atsispindėtų kelionės laikas, vieta ir tikslas bei kita reikalinga informacija; Nuomojamo transporto išlaidas pagal pateiktas sąskaitas apmokėti tik pateikus kelionės tikslą, dalyvių skaičių pateisinančius dokumentus. Nurašant kuro sąnaudas už nuomojamą Birštono parapijos Carito autobusą, kurą nurašyti pagal kelionės lapo ir spidometro parodytą nuvažiuotų kilometrų kiekį ir šio autobuso patvirtintą kuro sunaudojimo normą. Audito ataskaitoje  nustatytas terminas dėl audito metu nustatytų neatitikimų pašalinimo  ir pateiktų rekomendacijų įgyvendinimo bei informacijos apie rekomendacijų įvykdymą Savivaldybės kontrolierei pateikimo.

Metų pradžioje atliktas patikrinimas dėl galimybės Birštono savivaldybei 2009 metais  imti ilgalaikes  paskolas ir suteikti garantijas dėl paskolų ėmimo. Parengta išvada, kurioje pažymėta, kad pagal Lietuvos Respublikos 2009 metų valstybės biudžeto ir savivaldybių biudžetų finansinių rodiklių patvirtinimo  įstatymo nustatytus reikalavimus, Savivaldybė turi galimyę 2009 metais skolintis neviršijant šiuo įstatymų nustatytų limitų, kadangi neturi paėmusi jokių paskolų ir nesuteikusi garantijų dėl paskolų ėmimo.

Rugsėjo mėnesį buvo atliktas patikrinimas pagal Onkologinių ligonių klubo „Viltis gyventi“ klubo narių pareiškimą, dėl klubo veiklos, kuri buvo vykdoma iš gautų iš Birštono savivaldybės biudžeto. Pažymėtina, kad pagal skundus šio klubo veiklą kontrolierė buvo tikrinusi 2007 metais ir buvo nustatyta neatitikimai teisės aktų reikalavimams naudojant Savivaldybės biudžeto lėšas t. y.   organizuojant renginius nebuvo sudaromos renginių pravedimo programos ir sąmatos, nebuvo dalyvaujančių sąrašų, perkant prekes nebuvo pateisinamų dokumentų ir nesilaikoma Viešųjų pirkimų įstatymo reikalavimų, apmokėta asmeninių telefonų sąskaitos, išmokamos pašalpos, perkamos dovanos sveikinimams ir kt. Šio patikrinimo metu nustatyta, kad klubo „Viltis gyventi“ pirmininkė neatsižvelgė į 2007 metais kontrolierės pareikštas rekomendacijas dėl neatitikimų pašalinimo, bet savivaldybės biudžeto lėšas ir toliau naudojo neatitinkant  teisės akų reikalavimų. Patikrinimo rezultatai buvo aptarti bendrame posėdyje dalyvaujant savivaldybės kontrolierei , merės pavaduotojui, administracijos direktoriui, biudžeto skyriaus vedėjai, apskaitos skyriaus vedėjai bei klubo „Viltis gyventi“ pirmininkei, pateiktos rekomendacijos dėl neatitikimų pašalinimo bei  klubo pirmininkė įpareigota per dvi savaites sutvarkyti klubo dokumentus ir pateikti savivaldybės administracijai. Be to su patikrinimo rezultatais buvo supažindinta klubo „Viltis gyventi“ nariai jų visuotinio susirinkimo metu.

Spalio mėnesį buvo patikrinta Savivaldybė dėl skolinimosi limitų laikymosi 2009 metais, surašyta ataskaita ir duomenys pateikti sudarytoje lentelėje. Patikrinimo metu nustatyta, kad Birštono savivaldybė yra neišnaudojusi įstatymais nustatytų skolinimosi limitų ir reikalui esant turėtų galimybę skolintis pagal lentelėje apskaičiuotus limitus.
Pagal Tarnybos veiklos planą gruodžio mėnesį atlikta BĮ Nemajūnų dienos centro (toliau Dienos centras) trijų metų (nuo 2007 metų trečio ketvirčio) ir  2009 m. trijų ketvirčių finansinės-ūkinės veiklos auditas. Veiklos  programos vykdymui Dienos centrui 2007 metams skirta-37000 Lt, 2008 metais – 213379 Lt ir 2009 metams pagal dvi programas skirta-269400 Lt ir vaikų užimtumo programai vasarą skirta-1000 Lt Savivaldybės biudžeto asignavimų. 2007-2009 metais Dienos centras dalyvavo respublikos socialinių paslaugų infrastruktūros plėtros projektų konkursuose ir laimėjo visuose trijuose etapuose, 2008-2009 metais dalyvavo Vaikų dienos centrų projektų atrankos konkursuose, kuriuos taip pat laimėjo Lėšos projektų įgyvendinimui buvo skirtos  iš Socialinės ir darbo apsaugos ministerijos.

Dienos centro veiklos programai vykdyti lėšų skirtų iš savivaldybės biudžeto patikrinimas suplanuotas ir atliktas taip, kad gauti pakankamus ir patikimus įrodymus, kad finansinėse ir kitose ataskaitose nėra reikšmingų informacijos iškraipymų bei savivaldybės lėšos ir turtas valdomas, naudojamas ir disponuojama juo teisėtai. Tuo tikslu susipažinta su įstaigos veikla, ištirta vidaus kontrolė, patikrinta buhalterine apskaita, darbo užmokesčio, turto apskaitos sritys ir kt.                 Parengta audito ataskaita ir išvada pateikta Birštono savivaldybės merei, tarybos  kontrolės komitetui ir Dienos centrui. Apibendrinus audito rezultatus ir jo metu  nustatytus ir audito ataskaitoje išdėstytus dalykus Dienos centro direktorei rekomenduota: Sukurti vidinę kontrolę, kuri užtikrintų tinkamą ir efektyvių Savivaldybės biudžeto lėšų ir turto naudojimą; Parengti ir patvirtinti socialinių ir kitų paslaugų teikimo organizavimo ir apskaitos tvarką, planuoti ir dokumentuoti socialinių darbuotojų veiklą, vesti pravedamų renginių ir užsiėmimų dokumentaciją ir renginiuose dalyvaujančių apskaitą. Vesti pasinaudojusių teikiamomis paslaugomis registraciją, kuri užtikrintų informaciją apie suteiktas paslaugas pagal kiekvieną konkrečią teikiamą paslaugą; Pagal Birštono savivaldybės administracijos Socialinės paramos ir vaiko teisių apsaugos skyriaus duomenis apie Birštono savivaldybės gyventojų priklausymą įvairioms socialinėms grupėms, sudaryti ir patvirtinti sąrašus dėl socialinių ir kitų paslaugų teikimo pagal kuriuos ir teikti paslaugas; Parengti ir patvirtinti įstaigos strateginį veiklos planą; Prekių ir paslaugų pirkimus vykdyti Viešųjų pirkimų įstatymo nustatyta tvarka, įforminant šio įstatymo nustatytus pagrindinius dokumentus, pagrindžiančius pirkimui priimtų sprendimų atitiktį įstatymo nustatytiems reikalavimas; Socialinio darbuotojo padėjėjoms už nuosavo transporto naudojimą darbo reikmėms mokėti nepažeidžiant teisės aktų reikalavimų; Perkant prekes vadovautis Lietuvos Respublikos buhalterinės apskaitos įstatymo nustatytais reikalavimais; Sudaryti ir patvirtinti darbuotojams darbo grafikus ir juos talpinti viešai;    Audito ataskaitoje nustatytas terminas dėl audito metu nustatytų neatitikimų pašalinimo ir pateiktų rekomendacijų įgyvendinimo bei informacijos apie rekomendacijų įvykdymą Savivaldybės kontrolierei pateikimo. Audito rezultatai buvo aptarti su Dienos centro direktore dalyvaujant Dienos centro darbuotojams ir Savivaldybės administracijos socialinės paramos ir vaiko teisių apsaugos skyriaus vedėjui. 

Atliktų auditų ataskaitos yra sudėtinė išvadų, teikiamų savivaldybės Tarybai dėl metinės biudžeto įvykdymo ataskaitos bei ataskaitos apie savivaldybei nuosavybės teise priklausantį ir patikėjimo teise valdomą valstybės turtą, dalis.
Vadovaudamasi Vietos savivaldos įstatymo nuostatomis Tarnybos kontrolierė, kaip ir kiekvienais metais nagrinėjo gyventojų skundus ir prašymus, kuriuose jie prašė išaiškinti jiems rūpimus klausimus. Per 2009 metus Tarnyba gavo ir išnagrinėjo dešimt užregistruotų gyventojų pareiškimų, į visus gautus pareiškimus, sutinkamai su teisės aktų reikalavimais buvo išsamiai atsakyta.

Tarnybos kontrolierė konsultavo biudžetinių įstaigų ir kitų kontroliuojamų įstaigų darbuotojus buhalterinės apskaitos, darbo užmokesčio, turto valdymo ir kitais jiems rūpimais klausimais, taip pat dalyvavo Savivaldybės tarybos, tarybos komitetų posėdžiuose, pagal savo kompetenciją leido įsakymus, priėmė sprendimus, tvarkė tarnybos dokumentaciją. Vadovaujantis Lietuvos archyvų departamento prie Lietuvos Respublikos Vyriausybės generalinio direktoriaus 2001-12-28 įsakymu Nr.88 (su vėlesniais pakeitimais) patvirtintomis Dokumentų tvarkymo ir apskaitos taisyklėmis, 2009 metais archyviniam saugojimui paruoštos Tarnybos 2006-2008 metų dokumentų bylos. 

Tarnyba, būdama Savivaldybių kontrolierių asociacijos nare, glaudžiai bendradarbiauja su kolegomis iš kitų savivaldybių, dalyvauja rengiamuose seminaruose, pasitarimuose ir kituose organizuojamuose renginiuose.

Apibendrinus atliktus darbus ir siekiant, kad Savivaldybės turtas ir lėšos  būtų valdomi geriau, taip pat planuojant  kas reikalinga nuveikti ateityje, taisant daugiausia pasitaikančias problemas, Savivaldybės  asignavimų valdytojams rekomenduojama: sukurti tinkamą ir efektyvią vidaus kontrolę bei  stiprinti sukurtos vidaus kontrolės veikimą ir tobulinimą; sparčiau vykdyti Savivaldybei nuosavybės teise priklausančio ilgalaikio turto inventorizavimo, teisinės registracijos Nekilnojamojo turto registre procedūras ; didesnį dėmesį skirti naujų teisės aktų pasikeitimams sekti, ir praktiškai taikyti darbe; apskaitą tvarkyti pagal Viešojo sektoriaus apskaitos ir atskaitomybės standartus.

Planuojant savo veiklą, ir atliekant auditus ir patikrinimus stengiamasi, kad  atliekami auditai bei patikrinimai būtų naudingi audituojamiesiems subjektams, leistų  nustatytas klaidas ir neatitikimus ištaisyti audito eigoje bei suteiktų galimybę pakankamai plačiai aptarti rūpimus veiklos klausimus viso audito metu. Tarnyba bendradarbiauja ir ateityje sieks geranoriško bendradarbiavimo su audituojamų subjektų darbuotojais, prisidės prie efektyvaus biudžeto lėšų ir turto naudojimo užtikrinant jų panaudojimo viešumą, tai pat skatinant racionalų finansų valdymą bei patikimą kontrolę.

Norėčiau padėkoti visų audituojamų subjektų vadovams ir darbuotojams už geranorišką supratimą ir pastangas siekiant bendro tikslo. Iš savivaldybės tarybos narių tikiuosi objektyvaus Tarnybos veiklos vertinimo, konkrečių pastabų ir pasiūlymų siekiant veiksmingesnių ir geresnių rezultatų.

